ചരിത്രത്തില് ഇന്നുവരെ ഉണ്ടായിട്ടില്ലാത്ത വിധം അപകടകാരിയായ ചുഴലി കൊടുങ്കാറ്റ് അമേരിക്കയുടെ തീരത്ത്: 240 കി.മീറ്റര് വേഗത്തില് കേവലം 16 അടി ഉയരത്തില് ആഞ്ഞടിക്കും ലൂസിയാന: അമേരിക്കയുടെ ചരിത്രത്തില് തന്നെ ഇതുവരെ ഉണ്ടായിട്ടില്ലാത്തത്ര അപകടകാരിയായ ചുഴലിക്കൊടുങ്കാറ്റ് അമേരിക്കന് മണ്ണില് എത്തിക്കഴിഞ്ഞിരിക്കുന്നു എന്ന മുന്നറിയിപ്പ് ഉണ്ടായിരിക്കുന്നു. ലൂസിയാന തീരത്തണഞ്ഞ കൊടുങ്കാറ്റ് മണിക്കൂറില് 240 കിലോമീറ്റര് വേഗത്തില് ആഞ്ഞടിച്ചത്. ഭൂമിയില് നിന്നും കേവലം 16 അടി ഉയരത്തില് വരെ ആഞ്ഞടിക്കുന്ന ഈ കാറ്റ് വന് നാശനഷ്ടങ്ങള് ഉണ്ടാക്കുമെന്ന് ആശങ്കയുണര്ന്നിട്ടുണ്ട്. ഞായറാഴ്ച്ച വൈകിട്ടു തന്നെ ഏകദേശം 5 ലക്ഷത്തോളം പേര് വൈദ്യൂതി മുടങ്ങിയതിനാല് കഷ്ടതകള് അനുഭവിക്കാന് തുടങ്ങിയിട്ടുണ്ട്. കാറ്റഗറി 4 ല് ഉള്പ്പെടുത്തിയിരുന്ന കാറ്റ് പക്ഷെ ഞായറാഴ്ച്ച പ്രാദേശിക സമയം വൈകിട്ട് 7 മണിയോടെ അല്പം ദുര്ബലപ്പെട്ടതായി ദേശീയ കാലാവസ്ഥ നിരീക്ഷണ കേന്ദ്രം അറിയിച്ചു. കാറ്റിന്റെ വേഗത മണിക്കൂറില് 200 കിലോമീറ്ററായി കുറഞ്ഞതോടെ ഇതിനെ കാറ്റഗരി 3 ലേക്ക് തരംതാഴ്ത്തിയിട്ടുണ്ട്. കൊടുങ്കാറ്റ് ആഞ്ഞടിച്ചതിനെ തുടര്ന്ന് പ്ലേക്യൂമൈന്സ് പാരിഷിന്റെ കിഴക്കന് കരയില് കനത്ത മഴപെയ്തതായി ന്യു ഓലിയോണ്സില് നിന്നുള്ള റിപ്പോര്ട്ടുകള് പറയുന്നു. ബ്രെയ്ത്വെയ്റ്റ് ഭാഗത്തെ താഴ്ന്ന പ്രദേശങ്ങളില് താമസിക്കുന്നവര് കൂടുതല് ഉയര്ന്ന പ്രദേശങ്ങളിലേക്ക് മാറണമെന്ന നിര്ദ്ദേശവും നല്കിയിട്ടുണ്ട്. കൊടുങ്കാറ്റില് പാരിഷ് ഷെരീഫിന്റെ ഓഫീസ് നിലംപൊത്തിയതായും റിപ്പോര്ട്ടുകള് വരുന്നുണ്ട്. ലഫോര്ഷെ പാരിഷിലെ ഒരു പ്രാദേശിക ആരോഗ്യ കേന്ദ്രത്തിലെ ജനറേറ്റര് തകരാറിലായതിനെ തുടര്ന്ന് ജീവന് രക്ഷാ ഉപകരണങ്ങളില് ജീവന് നിലനിര്ത്തുന്ന രോഗികള് ഉള്പ്പടെ നിരവധി രോഗികളെ മറ്റൊരിടത്തേക്ക് മാറ്റേണ്ടതായും വന്നു. ന്യു ഓര്ലിയണ്സും അതിന്റെ ചുറ്റുമുള്ള പാരിഷുകളും വെള്ളപ്പൊക്കത്തിന് സാധ്യതയുള്ള പ്രദേശങ്ങളായി പ്രഖ്യാപിച്ചിട്ടുണ്ട്. ന്യു ഓര്ലിയോന്സിന് 100 മൈല് തെക്കുമാറിയാണ് കൊടുങ്കാറ്റ് ആഞ്ഞടിച്ചതെങ്കിലും നഗരത്തിലെ വിമാനത്താവളത്തില് മണിക്കൂറില് 130 കിലോമീറ്റര് വേഗതയില് വരെ കാറ്റു വീശിയതായി സ്ഥിരീകരിക്കപ്പെട്ടിട്ടുണ്ട്. 16 വര്ഷം മുന്പ് കത്രീന കൊടുങ്കാറ്റ് ലൂസിയാനയിലും മിസ്സിസ്സിപ്പിയിലും കനത്ത നാശം വിതച്ച അതേ ദിവസം തന്നെയാണ് ഇപ്പോള് ഇഡ എന്ന ഈ അതിമാരക കൊടുങ്കാറ്റും വീശിയടിക്കുന്നത് എന്നത് കേവലം ഒരു യാദൃശ്ചികതയാകാം. കത്രീന വന്കരയെ സ്പര്ശിച്ചപ്പോള് മുതല് തന്നെ കാറ്റഗറി 3 ല് ആയിരുന്നെങ്കില് ഇഡ കാറ്റഗറി 4 ല് ആണ് ഭൂമിയെ സ്പര്ശിച്ചത്. ഇതുതന്നെ ഇഡ കത്രീനയേക്കാള് കൂടുതല് വിനാശകാരിയാണെന്ന് തെളിയിക്കുന്നു. 1800 പേരോളമാണ് കത്രീനയില് കുടുങ്ങി മരണമടഞ്ഞത്.